บจ.เฮโลขายหุ้นกู้จังหวะดอกเบี้ยลง
‘KSL’คืนหนี้ดอกเบี้ยถูก1%SCเปิดซิง2พันล.อายุเกิน3ปี
7 ธ.ค. 2554

‘KSL’คืนหนี้ดอกเบี้ยถูก1%SCเปิดซิง2พันล.อายุเกิน3ปี
บจ.ฉวยจังหวะกนง.ลดดอกเบี้ย 0.25% ขนหุ้นกู้ออกขาย KSL พันล้าน STA ระดม 2,000 ล้าน SC ชิมลางตลาด2,000 ล้าน 
ภายหลังจากคณะกรรมการนโยบายการเงิน (กนง.) มีมติลดอัตราดอกเบี้ยในตลาดซื้อคืนพันธบัตร (อาร์พี) ลง 0.25% เหลือ 3.25% ส่งผลให้บริษัทจดทะเบียน (บจ.) เริ่มสนใจออกหุ้นกู้เพื่อเสนอขายประชาชนทั่วไป นักลงทุนสถาบัน และเฉพาะเจาะจงชัดเจนขึ้น 
ล่าสุดบริษัท ทริสเรทติ้ง ได้ประกาศการจัดอันดับความน่าเชื่อถือสำหรับหุ้นกู้ชุดใหม่ของบริษัท น้ำตาลขอนแก่น (KSL) วงเงิน 1,000 ล้านบาท ที่ A- 
นายจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ บริษัท น้ำตาลขอนแก่น เปิดเผยว่า หุ้นกู้ชุดใหม่คาดว่าจะมีอัตราดอกเบี้ยกว่า 4% ต่อปี ซึ่งบริษัทออกมาเพื่อรีไฟแนนซ์หุ้นกู้เดิมที่ครบกำหนดเมื่อเดือน พ.ย. อายุ 3 ปี อัตราดอกเบี้ยกว่า 5% และใช้เป็นทุนหมุนเวียนในการดำเนินธุรกิจ 
ขณะที่ผลประกอบการปีนี้คาด ว่ากำไรจะทุบสถิติเดิมทุกปีที่บริษัทเคยทำได้ เนื่องจากทั้งปริมาณและราคาน้ำตาลสูงกว่าปีก่อน 20% 
ด้านบริษัท ศรีตรังแอโกรอินดัส ทรี (STA) เตรียมการขายหุ้นกู้ 2 ชุด วงเงินรวม 2,150 ล้านบาท แบ่งเป็น ชุดที่ 1 วงเงิน 1,600 ล้านบาท อายุ 3ปี จ่ายดอกเบี้ย 4.4% ชุดที่ 2 หุ้นกู้ 5 ปี วงเงิน 550 ล้านบาท จ่ายดอกเบี้ย 4.7% 
บริษัท เอสซี แอสเสท คอร์ปอเรชั่น (SC) แจ้งว่า ได้แต่งตั้งบริษัทหลักทรัพย์ (บล.) ธนชาต เป็นผู้จัดการการจัดจำหน่ายหุ้นกู้ SC
นายอรรถพล สฤษฎิพันธาวาทย์ ประธานเจ้าหน้าที่ด้านการเงิน SC เปิดเผยว่า บริษัทได้ออกหุ้นกู้ดังกล่าววงเงินไม่เกิน 2,000 ล้านบาท โดยหุ้นกู้เป็นชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุหุ้นกู้ 3 ปี 6 เดือน นับเป็นการออกหุ้นกู้ครั้งแรกของบริษัทเพื่อเสนอขายให้แก่ผู้ลงทุนทั่วไปและ/หรือผู้ลงทุนสถาบัน
สำหรับวัตถุประสงค์ในการออกหุ้นกู้ครั้งนี้ เพื่อใช้ในการประกอบธุรกิจทั่วไป การลงทุนของบริษัท และชำระคืนเงินกู้ ปัจจุบันบริษัทได้รับการจัดอันดับเครดิตองค์กรจากบริษัท ทริสเรทติ้ง ที่ระดับ BBB+ 
ด้านธนาคารเกียรตินาคิน (KK) เสร็จสิ้นการขายหุ้นกู้อายุ 5 ปี ให้กับนักลงทุนสถาบันวงเงิน 950 ล้านบาท วันที่ 6 ธ.ค. ซึ่งหุ้นกู้ชุดนี้จ่ายดอกเบี้ยให้นักลงทุนในอัตรา 5.1% 
ล่าสุดบริษัท โกลว์ พลังงาน (GLOW) เพิ่งประสบความสำเร็จการออกหุ้นกู้มูลค่า 5,555 ล้านบาท อายุ 10 ปี